### Beslutninger

Sagens behandling blev udsat i byrådets møde den 26. april 2023.

###

Beslutningsforslag fra SF, Kenn Lind og Pernille Dam

Det foreslås at:

1. Den skiltede hastighed på veje må ikke overstige 50 km/t i byzoner.

2. Den skiltede hastighed på veje i og omkring midtbyen i [adresse] og oplandsbyernes må ikke overstiger 40 km/t.

3. Den skiltede hastighed på motorveje i [adresse] ikke må overstige110 km/t (der rettes henvendelse til Vejdirektoratet med ønske herom og der rettes)

4. Den skiltede hastighed på motorveje i [adresse], der ligger tæt på bymæssig bebyggelse, ikke må overstige 80 km/t (der rettes henvendelse til Vejdirektoratet med ønske herom).

5. MTM går i dialog med Østjyllands politi om hastighedsnedsættelserne og sikrer i dialog med politiet, at den generelle trafikafvikling ikke udfordres ved nedsættelse af hastigheden.

Begrundelse:

Trafikale gener og især trafikstøj er i stigende grad et problem i danske byer. Samtidig er en effektiv afvikling af trafikken essentielt for at sikre en god mobilitet. Med dette forslag ønsker forslagsstillerne at sikre en bedre balance mellem god mobilitet og de geneeffekter, som trafikken påfører resten af samfundet.

Generne fra høj hastighed, især støjgenerne, er noget, der optager de fleste borgere. Af samme grund deltager [adresse] pt. i et forsøgsprojekt om at sænke hastigheden til 40 km/t på en række veje i bymidterne. I budgetforliget for B2023 er det aftalt:

”Vejdirektoratet åbnede derudover i januar 2022 for ansøgninger fra kommuner om at deltage i en 3-årig forsøgsordning med lokale hastighedsgrænser. Forligskredsen ønsker at udnytte denne mulighed for herigennem at højne trafiksikkerhed og tryghed i både midtbyen og i oplandsbyernes bymidter.

Indenfor rammerne af, at den generelle trafikafvikling ikke udfordres, ønsker forligskredsen at Teknik og Miljø udnytter de nye rammer til forsøgsvis at nedsætte hastigheden til 40 km/t på relevante strækninger i [adresse] indenfor [adresse] samt på udvalgte strækninger i oplandsbyernes bymidter.

Teknik og Miljø bedes forud for det præcise valg af vejstrækninger gå i dialog med relevante fællesråd for herigennem at sikre god borgerinddragelse omkring forandringerne.” (Budgetaftale B2023 s. 28) – (udmøntning se PM fra MTM v/ Bob Jørgensen 24.01.2023 med kort vedhæftet over de 15 strækninger).

Dette arbejde bakker vi op om fra forslagsstillerne – samtidigt retter vi med dette forslag fokus på de trafikale gener fra høj hastighed på det overordnede vejnet også. Her er hastigheden højere end på de lokale veje i forsøgsprojektet og generne derfor ligeså.

Med dette forslag ønsker forslagsstillerne at følge op på et initiativ fra 12 af hovedstadens omegnskommuner og Regionsrådets formand fra april 2023. Initiativet består i en henvendelse til en række ministre i SVM-regeringen om at få sænket fartgrænsen til 80 km i timen på motorvejene omkring København. På de øvrige veje ønsker de fartgrænsen sænket til 50 km i timen. Initiativet bygger på en analyse af ”Peter Jessen og trafikstøj” foretaget af ingeniørvirksomheden MOE / Artelia Group, Marts 2023 (bilag 1 til forslaget).

Samlet set viser analysen, at hastigheden har en stor betydning for både trafikbilledet og støjforholdene og i et vist omfang også for CO2-udslippet og luftforureningen fra trafikken. I forhold til at reducere støjbelastningen har hastighedsnedsættelser i en skala som afprøvet i denne analyse et stort potentiale, som er særlig stort når både motorveje og de større kommuneveje inddrages.

Høj hastighed er en af de primære årsager til alvorlige trafikulykker i [adresse]. Det ser vi også i [adresse], hvor langt størstedelen af trafikdrab sker på de overordnede trafikveje. Hertil kommer, at langt de fleste personskader i trafikken sker i byzoner. De fleste er bekendt med det berygtede kryds ved [adresse] og Mikael Karlsen, men på trods af to tragiske dødsulykker på denne lokalitet, så er der desværre mange andre steder, hvor det er tilsvarende farligt at færdes.

Høje hastighedsgrænser i byzoner er også medvirkende til en højere partikeludledning, da der grundet trængsel eller signalanlæg ofte vil være mange nedbremsninger og accelerationer. Jo højere den skiltede hastighed er, des mere markant er disse nedbremsninger og accelerationer. Flere studier har vist, at trafikken i byzoner afvikles mere glidende ved lavere hastighedsgrænser, og at den lokale partikeludledning derfor også reduceres.

Trafik resulterer også i markante støjgener i byzoner, og disse støjgener øges i takt med hastigheden på trafikkens afvikling. Lavere hastighedsgrænser på vejnettet er således med til at reducere støjgenerne for borgere, der bor tæt ved en overordnet trafikvej, ligesom det vil muliggøre byudvikling i områder, der ellers vil være for støjbelastet grundet trafikstøj.

Lavere hastigheder på vejnettet har også en klimagevinst, da det udligner en del af konkurrenceforholdet på rejsetid mellem transportformer i byzoner. Sænkes den skiltede hastighed, så vil flere således tilvælge de kollektive og aktive transportformer, der i langt mindre grad end privatbilismen er påvirket af den skiltede hastighed. Samme konklusion er man nået til i København, Odense og Aalborg, der alle arbejder på at sænke hastighedsgrænser af hensyn til klimaet.

Alt i alt mener forslagsstillerne, at miljø- og sundhedsgevinsterne fra lavere hastigheder på vejnettet markant opvejer den begrænsede konsekvens for fremkommelighed, som forslaget vil medføre. Fremkommeligheden på de overordnede trafikveje er stadig prioriteret, men nu blot i bedre balance med den type by, som vi ønsker at tilbyde vores borgere, erhvervsliv og gæster.

Forslaget stilles af:

SF (ordfører Asta Sørensen), Kenn Lind (UFP) og Pernille Dam (Enhedslisten de rød-grønne).